### NN 157/2023 (28.12.2023.), Odluka o porezima Općine Donji Lapac

Općina Donji Lapac

2440

Na temelju članka 42. Zakona o lokalnim porezima (»Narodne novine« broj 115/16, 101/17, 114/22, 114/23) i članka 30. Statuta Općine Donji Lapac (»Županijski glasnik Ličko-senjske županije« br. 16/23), Općinsko vijeće Općine Donji Lapac na 22. redovnoj sjednici održanoj 14. prosinca 2023. godine donosi

ODLUKU

O POREZIMA OPĆINE DONJI LAPAC

I. TEMELJNA ODREDBA

Članak 1.

Ovom se Odlukom propisuju vrste poreza koje pripadaju Općini Donji Lapac, visina stope poreza na potrošnju, visina poreza na kuće za odmor, predmet oporezivanja porezom na korištenje javnih površina, kao i visina, način i uvjeti plaćanja poreza na korištenje javnih površina te nadležno porezno tijelo za utvrđivanje, evidentiranje, nadzor, naplatu i ovrhu radi naplate navedenih poreza.

II. VRSTE POREZA

Članak 2.

Općinski porezi jesu:

1. porez na potrošnju,

2. porez na kuće za odmor,

3. porez na korištenje javnih površina.

III. POREZ NA POTROŠNJU

Članak 3.

Stopa poreza na potrošnju iznosi 3 %.

Članak 4.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Ministarstvo financija, Porezna uprava.

IV. POREZ NA KUĆE ZA ODMOR

Članak 5.

Porez na kuće za odmor na području Općine Donji Lapac plaća se u visini od 1,33 eur /m2 korisne površine kuće za odmor godišnje.

Članak 6.

Poslove utvrđivanja, evidentiranja, nadzora, naplate i ovrhe radi naplate poreza na kuće za odmor obavlja Ministarstvo financija, Porezna uprava.

V. POREZ NA KORIŠTENJE JAVNIH POVRŠINA

Članak 7.

Javnom površinom u smislu ove Odluke smatraju se javne površine u općoj uporabi, koje se razlikuju prema namjeni:

1. javne prometne površine: ulice, ceste, trgovi, pločnici, javni prolazi, parkirališta, nogostupi, stajališta javnog prometa, biciklističke i pješačke staze, šetališta i slične površine,

2. javne zelene površine: parkovi, drvoredi, živice, cvjetnjaci, travnjaci, skupina stabala ili pojedinačna stabla, dječja igrališta s pripadajućom opremom, rekreacijske površine, zelene površine uz ceste i ulice u naselju i slične zelene površine,

3. ostale javne površine i objekti namijenjeni javnim priredbama, tržnice na malo i slične javne površine.

Članak 8.

Visina poreza na korištenje javnih površina utvrđuje se prema namjeni korištenja javne površine kako slijedi:

– za postavljanje ugostiteljske i slastičarske terase 2,00 eur/m2 mjesečno,

– za postavljanje kioska ugostiteljske namjene 2,00 eur/m2 mjesečno,

– za postavljanje kioska trgovačke namjene 2,00 eur/m2 mjesečno,

– za postavljanje štandova, stolova i sličnih predmeta namijenjenih za prodaju trgovačke robe, hrane, pića i slično 1,50 eur/m2 dnevno

– za postavljanje zabavnih radnji (cirkus, lunapark i sl.): 0,20 eur/m2 dnevno,

– za postavljanje reklamnih panoa i tabli: 2,00 eur/m2 površine reklame ili panoa mjesečno,

– za zauzetost javne površine radi ostavljanja raznih pokretnih i nepokretnih stvari (prikolice, traktori, kamioni, neispravna vozila i slično) 0,50 eur/m2 mjesečno, 0,05 eur/m2 dnevno

– za odlaganje građevinskog, ogrjevnog i drugog materijala u većim količinama kod obavljanja poslovne djelatnosti – 0,05 eur/m2 dnevno,

– za ostale djelatnosti 0,05 eur/m2dnevno.

Članak 9.

Visina poreza za korištenje javnih površina u vrijeme održavanja proslava i manifestacija utvrđuje se kako slijedi:

– za postavljanje ugostiteljske i slastičarske terase, te za postavljanje kioska ugostiteljske namjene 5,00 eur/m2 dnevno,

– za postavljanje štandova, stolova i sličnih predmeta namijenjenih za prodaju trgovačke robe, suvenira i slično 4,00 eur/m2 dnevno.

Članak 10.

Za javne površine koje se daju na korištenje putem javnog natječaja visine poreza utvrđene ovom Odlukom smatraju se početnim iznosom.

Članak 11.

Porez na korištenje javnih površina ne plaća se za aktivnosti i manifestacije koje se financiraju iz proračuna Općine te za humanitarne manifestacije, ekološke manifestacije i javnozdravstvene preventivne akcije.

Članak 12.

Porez za mjesečno korištenje javnih površina plaća se u roku od 30 dana od dana dostave Rješenja.

Porez za dnevno korištenje javnih površina plaća se unaprijed po izdavanju Odobrenja za korištenje javne površine.

Članak 13.

Poslove utvrđivanja, evidentiranja, nadzora, naplate i ovrhe radi naplate poreza na korištenje javnih površina obavlja Jedinstveni upravni odjel Općine Donji Lapac.

VI. DAVANJE OVLASTI FINA-i

Članak 14.

Ovlašćuje se nadležna organizacija platnog prometa zadužena za raspoređivanje uplaćenih prihoda, da naknadu koja pripada Ministarstvu financija, Poreznoj upravi u iznosu od 5 % od ukupno uplaćenih prihoda, obračuna i uplati u državni proračun i to do zadnjeg dana u mjesecu za protekli mjesec.

VII. PRIJELAZNE I ZAVRŠNE ODREDBE

Članak 15.

Postupci utvrđivanja poreza započeti po odredbama Odluke o lokalnim porezima Općine Donji Lapac (»Narodne novine«, broj 39/23), koji nisu dovršeni do stupanja na snagu ove Odluke, dovršiti će se prema odredbama Odluke o lokalnim porezima Općine Donji Lapac (»Narodne novine«, broj 39/23).

Članak 16.

Stupanjem na snagu ove Odluke, prestaje važiti Odluka o lokalnim porezima Općine Donji Lapac (»Narodne novine«, broj 39/23).

Članak 17.

Ova Odluka objavit će se u »Županijskom glasniku« Ličko-senjske županije, a stupa na snagu 1. siječnja 2024. godine.

Klasa: 410-01/23-01/6
 Urbroj: 2125-7-02-23-01
 Donji Lapac, 14. prosinca 2023.

OPĆINSKO VIJEĆE OPĆINE DONJI LAPAC

Predsjednik Vijeća
 Milojko Obradović, mag. oec., v. r.